philips etc. allen etc. saluit alsoe als tonsen kennisse comen es hoe dat
onlancx leden herbrecht vander edelbampt in wille was ende
bestaen hadde in onser stat van tricht eene jonge maecht
te ontschaken ende jegens hoiren danck te ontvoeren die
hem ter stont weder om ontweldicht wairt dair om die
burgermeesteren gesworen ende raid oner voirs. stat van
tricht of hoire momboiren van hoiren name den selven
herbrecht beclaicht ende verwonnen hebben hoe wail die partien
vrunden ende magen vander voirs. jonger maecht dair af niet
geclaicht en hebben ende is de selve herbrecht hem dair om
houdende buten onser voirs. stat ende lande van brabant tot zyne
groter schaden ende meer zyn soude wairt sake dat wy onse
gracie ende genade an hem niet en keerden, so doen wy te
weten dat wy ter liefden vanden eerwairdigen vader in gode
onsen lieven neve den biscop van ludick die ons dair om heeft
doen bidden ende versueken hebben den selven herbrecht vergeven
ende quytgesconden ende met desen onsen brieve quytscelden ende
vergeven de voirs. misdaet ende alle peinen boeten ende broeken
het zy van live van lede ende van goeden dair om hy jegens
ons ende onse gericht om des voirs. ontschaecte wille gevallen
mach zyn ende stellen hem weder in zynne eeren goeden
name ende fame gelyc hy was voir den voirs. schaeck ende
misdaet geschiede, ontbieden dair om ende bevelen onsen scouten
borgermeesteren scepenen gesworne ende raid onser voirs. stat van
tricht ende allen anderen onsen amptluden richteren dieneren ende
ondersaten onser lande van brabant van limburg ende van overmaze dat
zy den voirs. herbrecht van edelbampt vander voirs. misdaet
ende broeck des voirs. schaeck ende dies dair an cleeft quyt
houden ende ongemoeyt laten hem desen onsen gracie ende genade
rustelic ende bredelic doen ende laten gebruyken ende over al
in onser voirs. lande wonen wesen ende laten verkeeren sonder
letsel of wedersegghe die rechten ende privilegien onser voirs.
stat van tricht in hoire macht alzo dair af blivende want
wyt also gedaen willen hebben ende des torconde etc. gegheven
xxe dage in meye int jair ons heeren m iiiic xiiiic xlvi